孟童子中異科而還來訪余於行都賜第輒贈以詩
作者：鄭清之
朝代：宋

paragraphs: 在昔昌黎公，序贈張童子。
獨出超等夷，芳名駕青史。
君門藹世勳，夐軼西平李。
宗社方同休，彪炳見孩稚。
天庭插犀角，星眸炯秋水。
誦書如焦琴，高下涵角祉。
朱門共駭聽，洗此箏笛耳。
老翁欲笞兒，眼看拾青紫。
一朝聞九關，賚予出周篚。
我朝晏與楊，炳炳貴名起。
願子志遠大，勤學踵前軌。
家尊我相知，作詩贈歸騎。